**Poročilo o izvedenih elektronskih obratnih dražbah v informacijskem sistemu e-JN v letu 2018**

V letu 2018 je na podlagi Zakona o javnem naročanju (Uradni list RS, št. 91/15 in 14/18) 45 organov državne uprave (ministrstva, organi v sestavi ministrstev in vladne službe) skupno oddalo 1427 javnih naročil blaga in storitev[[1]](#footnote-1).

V informacijskem sistemu e-JN je le 6 naročnikov skupaj izvedlo 111 elektronskih obratnih dražb za nakupe blaga in storitev. Naročniki, ki so v sistemu izvedli obratne dražbe, so v tem obdobju skupno oddali 858 tovrstnih javnih naročil.

V Tabeli 1 je seznam naročnikov s številom izvedenih obratnih dražb z deležem posameznega naročnika v številu vseh izvedenih obratnih dražb, številom oddanih naročil blaga in storitev ter delež v številu vseh tovrstnih oddanih naročil ministrstev, organov v sestavi in vladnih služb.

Tabela 1: Seznam naročnikov, ki so v letu 2017 v informacijskem sistemu e-JN izvedli obratne dražbe

|  |  |  |  |
| --- | --- | --- | --- |
| Naročnik | Št. izvedenih dražb | Delež v št. izvedenih dražb | Št. oddanih naročil (blago/storitve) |
| MINISTRSTVO ZA JAVNO UPRAVO | 59 | 53,15 % | 144 |
| MINISTRSTVO ZA OBRAMBO | 28 | 25,23 % | 377 |
| MINISTRSTVO ZA NOTRANJE ZADEVE | 15 | 13,51 % | 302 |
| MINISTRSTVO ZA PRAVOSODJE | 5 | 4,50 % | 16 |
| AGENCIJA REPUBLIKE SLOVENIJE ZA KMETIJSKE TRGE IN RAZVOJ PODEŽELJA | 2 | 1,80 % | 3 |
| MINISTRSTVO ZA ZUNANJE ZADEVE | 2 | 1,80 % | 16 |
| **SKUPAJ** | **111** | **100,00 %** | **858** |

Poleg naročnikov, navedenih v Tabeli 1, so v informacijskem sistemu e-JN objavili postopke še Ministrstvo za finance, Ministrstvo za izobraževanje, znanost in šport in Urad Vlade Republike Slovenije za komuniciranje, vendar elektronske obratne dražbe niso bile izvedene. Razlog za ne izvedbo obratnih dražb, ki so bile objavljene, je v prejemu samo ene ali nobene ponudbe.

Na podlagi pregleda najnižjih ponudbenih cen zaključenih obratnih dražb, je bil ocenjen 19,22 odstotni povprečni prihranek glede na najnižje cene pred začetkom obratne dražbe. Povprečni ocenjeni prihranki so višji pri naročanju blaga, kjer so 20,14 odstotni, pri naročanju storitev pa so 17,50 odstotni.

Iz obvestil o oddaji javnega naročila, ki so jih naročniki objavili na portalu javnih naročil, je razvidno, da je 39 ministrstev, organov v sestavi ministrstev in vladnih služb v istem obdobju oddalo 569 javnih naročil blaga in storitev, za katera pa v informacijskem sistemu e-JN niso izvedli nobene obratne elektronske dražbe. Navedena naročila predstavljajo 39,87 % vseh javnih naročil blaga in storitev, ki so jih oddala ministrstva, organi v sestavi ministrstev in vladne službe.

Iz obvestil o oddaji javnega naročila, ki so jih naročniki objavili na portalu javnih naročil, so med večjimi naročniki po številu naročil, ki so v letu 2018 oddali javna naročila za blago in storitve, a v nobenem naročilu niso uporabili dražbe, Direkcija Republike Slovenije za infrastrukturo, Ministrstvo za kmetijstvo, gozdarstvo in prehrano, Finančna uprava Republike Slovenije, Agencija Republike Slovenije za okolje.

Ugotovimo lahko, da naročniki informacijski sistem e-JN za izvajanje elektronskih obratnih dražb, kljub Sklepu Vlade Republike Slovenije št. 43000-5/2017/3, z dne 23. 3. 2017, po večini še vedno uporabljajo zgolj v manjšem obsegu, nekateri organi državne uprave pa sistema sploh ne uporabljajo, zato bo ministrstvo ponovno pristopilo k izvedbi usposabljanj za uporabo sistema e-JN.

1. Naročila blaga in storitev, ki so jih v letu 2018 oddala ministrstva, organi v sestavi ministrstev in vladne službe (vir: objavljena obvestila o oddaji javnega naročila na portalu javnih naročil, stanje na dan 1. 2. 2019) [↑](#footnote-ref-1)